Bandar Soghomban sosak dalam sominggu ni. Mulo-mulo dulu agak eh sekolah nak bukak. Yo lah, oghang kito ni suko buek kojo di saat-saat pengujung. Nak boli baju sekolah anak ko, buku ko bila duo tigo haghi lai sekolah nak bukak baghu sibuk.
Tapi sekolah dah bukak tigo haghi. Bandar Soghomban sosak yo. Agak se lah, pasal lobuh ghayo Soghomban Kajang tu dak bukak daghi sobolum pokan Mantin tu. Dah tu pulak daghi situ sampai ko Pajam tak payah baya tol solamo tigo puluh haghi. Jadi yang ado keto tu lalulah di
Bandar Soghomban ni dulu sobolum naik lobuh ghayo tu.
Se pun bilo dah tau lobuh ghayo tu dak bukak dokek Mantin dah niat tak ondak lai ikut lobuh ghayo utagho selatan tu kalau nak poi Kolumpo. Daghi ghumah se lalu Jalan Temiang. Di Jalan Tun Dr. Ismail se pusing kanan aghah Mantin. Sebolum Mantin masuk ko lobuh ghayu baghu tu toghuih ko Kajang. Tak payah nak sosak-sosak di pokan Mantin, Beghanang dan Somonyih.
Kalau se ikut lobuh ghayo utagho selatan tu se kono sosak di Jalan Lobak dan Jalan Sungai Ujung dulu. Dalam pado tu kalau se ikut jalan lamo se dah sampai Mantin pun.
Daghi Kajang sampai Kolumpo pandai-pandai se lah nak ikut jalan mano.
min_Latn min_Latn min_Latn min_Latn min_Latn min_Latn